paragraph_text: EL-TO Zagreb (Elektrana-toplana Zagreb) je kogeneracijska elektrana smještena u Zagrebu u samom gradskom naselju Trešnjevka. Goriva iz kojih se dobiva električna i toplinska energija su prirodni plin i loživo ulje. Prednost EL-TO Zagreb je izrazita blizina velikih stambenih naselja te su gubitci koji nastaju u transportu svedeni na minimum. Proizvodni pogon EL-TO opskrbljuje toplinskom energijom za grijanje i potrošnu toplu vodu dio grada Zagreba zapadno od Savske ulice što brojem iznosi 41 369 kućanstava i 1892 poslovna objekta.